Rüütli: mängisime südamega (1)
Eesti koondise peatreener Tarmo Rüütli tunnistas pärast 0:2 kaotust Türgile, et hoolimata kaotusest ei ole tal meeskonnale suuremaid etteheiteid - seekord lihtsalt ei suudetud väravaid ära lüüa.
"Meelde jäi areng läbi mängu," rääkis Rüütli. "Ma polnud rahul esimese poolaja käikudega palliga - mängisime palju õhust ja kiirustades, see ei lubanud meil luua olukordi. Teisel poolajal panime selles juurde, et pall püsis maas ning tehti asju, mida oli parem vaadata. Teine poolaeg oli parem, aga mängisime kõva mängu - maht oli meeletu ja tööd tegid kõik südamega."
Eesti koondise lootsi sõnul oli tunda ka füüsilist allajäämist. "Võitlust oli tohutult palju ja vastane oli võimas, suutis oma momendid ära lüüa. Vahe Hollandi mänguga oligi see, et siis suutsime lüüa kaks väravat. Vastasel on ikka nii palju jõudu, et mõned ära koksata."
Valiktsükli viimases kohtumises lähevad sinisärgid vastamisi Rumeeniaga, kuid seda ilma viga saanud Raio Piirojata. "Tema tervis on jalgpalluri jaoks kehv - järgmises mängus teda ei ole. See on see hetk, kus tuleb pöörata pilgud Eesti liiga poole. Olulisi positsioone ei pea vahetama, keskväli jäi terveks ja kaartidega ka keegi väljas pole. Pean vaatama, millisi vahetusi pean tegema, et saada parim võimalik koosseis platsile."
Piiroja asemele sekkunud Mikk Reintami esitusega jäi Rüütli rahule. "Jäin absoluutselt rahule, mäng oli ka selline, et me ei vajunud kasti juurde ära ja vastased mängisid palju võitluse peale palle. Korralik esitus tema poolt," kiitis kogenud loots.
Valiksarja kodumänge kokku võttes tõi Rüütli oodatult välja viigi Hollandiga. "Kogu aeg jäi midagi puudu - kodumängud Ungaria ja Rumeeniaga... Ega seda stabiilset realiseerimist ei ole - kui Kostja kaugelt tulistab, siis on hästi, palju meil neid lööjaid ei ole. Paradoksaalsel kombel tegime alagrupi võitja vastu kõige parema mängu, mis pealtvaataja hinge mingisuguse rahulolu jätab."
Terim: tahtsime võitu enam
Türklaste peatreener Fatih Terim jäi võiduga loomulikult rahule ning tunnistas, et kolm punkti olid tema meeskonna jaoks kõige tähtsamad.
"Olen loomulikult õnnelik, sest jätsime oma võimalused edasi pääseda ellu. Peame olema tiim, kellel on võiduharjumus ning täna oleks kõik peale võidu meie jaoks olnud pettumus. Meie teekond Riosse jätkub," sõnas Terim.
"Olime tiim, kes tahtis võitu. Eesti jaoks polnud enam midagi mängus ning meie domineerisime pea kogu mängu. Meil polnud närvilises olukorras kerge mängida, kuid suutsime võita ning olen rahul."